***Csongrád Város Jegyzőjétől***  „**M”**

**Száma**: Önk/66-3/2022

**Témafelelős:** dr. Barcsi Judit

**ELŐTERJESZTÉS**

**Csongrád Városi Önkormányzat Képviselő-testületének**

**2022. június 30-i ülésére**

**Tárgy:** Távhőszolgáltatásról szóló rendelet megalkotása

**Tisztelt Képviselő-testület!**

Csongrád Városi Önkormányzat Képviselő-testülete a 2022. március 31-i ülésén a Csongrádi Közmű Szolgáltató Kft. kezdeményezésére tárgyalta a távhőszolgáltatásról szóló 2005. évi XVIII. tv. egyes rendelkezéseinek Csongrád város területén történő végrehajtásáról szóló 2/2006. (I.30.) Ökt. rendelet felülvizsgálatát, az előkészített új rendelet tervezetét, első olvasatban.

A távhőszolgáltatásról szóló 2005. évi XVIII. tv. (a továbbiakban: Tszt.) a rendeletünk megalkotása óta számos pontban változott, ezért a rendelet kiegészítésén túl megtörtént annak teljeskörű, a Képviselő-testület korábbi döntésének megfelelő felülvizsgálata.

A Tszt. 10.§-a értelmében: *„Az önkormányzat jegyzője, a fővárosban a fővárosi önkormányzat főjegyzője (a továbbiakban: önkormányzat jegyzője) a) megküldi előzetes véleményezésre a fogyasztóvédelmi hatóságnak és a felhasználói érdek-képviseleteknek a távhőszolgáltatást érintő képviselő-testületi előterjesztések tervezetét.”*

A fogyasztóvédelmi hatóság és a Magyar Energetikai és Közműszabályozási Hivatal (a továbbiakban: MEKH) véleményének kikérését követően terjesztem a rendeletet a T. Képviselő-testület felé.

A rendelet megalkotásának alapvető indoka, hogy a víziközmű-szolgáltatásról szóló 2011. évi CCIX. törvény 52. § (1)-(2) bekezdései alapján: *„Közműves ivóvízellátás esetében az elszámolás a bekötési vízmérő mérési adatain alapul. A bekötési vízmérő és a mellékvízmérők mérési különbözeteként megállapított vízfogyasztás utáni víziközmű-szolgáltatási díjat a bekötési vízmérő szerinti felhasználó fizeti meg a víziközmű-szolgáltatónak.”* Hivatkozott jogszabály alapján az Alföldvíz Zrt. a lejárt hitelességű mellékvízmérők miatt, a ténylegesen fogyasztónál keletkező vízmennyiséget a bekötési vízmérőre kiállított számlával a távhőszolgáltató felé számlázza le. A MEKH javaslatára a korábban tárgyaltaktól eltérően az új szabályozás alapján az éves elszámolásnál a bekötési vízmérő és a mellékvízmérők összesen fogyasztása közötti különbséget időarányosan, egyenlő arányban, lakás méret és felhasználószámtól függetlenül a távhőszolgáltató szétosztja azon mellékvízmérővel rendelkező Felhasználók között, akik a mérőjüket a tárgyévben nem hitelesítették.

Fentieken túl a Tszt. 6. §. (2)-(4) bekezdése tartalmazza azon feladatokat, melyeket az önkormányzatoknak el kell látnia, az 52. § (2) bekezdése további lehetőséget biztosít a rendeletalkotásra kiegészítő jelleggel, valamint a 60. § (3) bekezdésében foglalt felhatalmazó rendelkezés szerint az önkormányzat képviselő-testülete rendeletben szabályozza e hatáskörébe utalt feladatokat. E tárgyköröket az új rendelettervezet teljeskörűen tartalmazza.

A rendelet módosítása kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§. (2) bekezdése alapján az alábbiak szerint tájékoztatom a Tisztelt Képviselő-testületet.

A rendelet megalkotásának

* **társadalmi, költségvetési, gazdasági hatása:** koherens szabályozási rendszer a távhőszolgáltatás területén
* **egészségi, környezeti** következménye: nem releváns
* **adminisztratív** hatása: nem releváns
* a rendelet megalkotásának **szükségessége:** jogszabályi környezetváltozás, díjszámítási módszer bevezetése a lejárt hitelességű mellékvízmérők okán
* jogszabály alkalmazásához szükséges **személyi, szervezeti, tárgyi és pénzügyi feltételek** rendelkezésre állnak.

Kérem a T. Képviselő-testületet az előterjesztés megvitatására és a rendelet-tervezet első olvasatának jóváhagyására!

Csongrád, 2022. június 23.

 Dr. Juhász László

 jegyző

**Csongrád Városi Önkormányzat Képviselő-testületének ……/2022. (VI.…….) önkormányzati rendelete**

**a távhőszolgáltatásról**

**tervezet**

Csongrád Városi Önkormányzat Képviselő-testülete a távhőszolgáltatásról szóló 2005. évi XVIII. törvény 6. § (2) bekezdés a)-i) pontja, 34. § (4) bekezdés, 41. § (1) bekezdés, 43. § (2) bekezdés, 46. § (1) bekezdés, 50. § (3) bekezdés, 51. § (3) bekezdés, 60. § (3) a) pontja bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 20. pontjában meghatározott feladatkörében eljárva az alábbi rendeletet alkotja

**1. Általános rendelkezések**

**1. §**

(1) A rendelet hatálya kiterjed Csongrád város belterületén távhőszolgáltatást végző távhőszolgáltatóra (a továbbiakban: távhőszolgáltató), valamint a távhőszolgáltatást igénybe vevő felhasználókra és díjfizetőkre. A szolgáltatás kiterjed a fűtési és használati melegvízellátásra is.

(2) A távhőszolgáltatást az élet-, az egészség- és a vagyonbiztonság, valamint a környezet és a természet védelmének érvényesülésével gazdaságosan, a nemzetgazdasági, a felhasználói, továbbá az energia-takarékossághoz fűződő érdekeknek és a műszaki-biztonsági előírásokban meghatározott követelményeknek megfelelően kell végezni.

(3) A szolgáltatott távhő legmagasabb nettó díját a lakossági felhasználók esetében a vonatkozó miniszteri rendelet, egyéb felhasználók esetében a távhőszolgáltató határozza meg.

**2. §**

E rendelet tekintetében a távhőszolgáltatásról szóló 2005. évi XVIII. törvény (a továbbiakban: Tszt.) 3. §-ában, valamint a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) számú Korm. rendelet 3. mellékletében foglalt, valamint a Távhőszolgáltatási Közszolgáltatási Szabályzat (a továbbiakban: TKSZ) 2.1. pontjában meghatározott fogalmak alkalmazandóak.

**2. Előzetes tájékoztatás, igénybejelentés, csatlakozási díj**

**3. §**

Az előzetes tájékoztatást kérő érdekelt kérelmének tartalmaznia kell a tervezett felhasználási hely címét, rendeltetését (lakó-, vegyes-, vagy egyéb épület), a vételezni kívánt legnagyobb hőteljesítményt és a tervezett éves hőigényt, valamint a TKSZ.-ben foglaltaknak megfelelően a távhőmennyiség mérésének tervezett helyét.

**4. §**

(1) Új vagy növekvő távhőigénnyel jelentkező felhasználási hely tulajdonosától az igényének kielégítését szolgáló hőteljesítmény rendelkezésre állásához szükséges szolgáltatói tulajdonú berendezések létesítése, bővítése, átalakítása céljából a távhőszolgáltató csatlakozási díjat kérhet.

(2) A távhőszolgáltató a csatlakozási díj mértékét mérsékelheti.

(3) A bejelentett új vagy növekvő távhőteljesítmény-igény kielégítésére, a csatlakozás feltételeire az igénybejelentőnek és a távhőszolgáltatónak egymással külön szerződést kell kötnie.

(4) A csatlakozási díj mértéke a felhasználó ellátása érdekében szükséges

*a)* bekötővezeték létesítéséhez 190.500 Ft/nyomvonal folyóméter,

*b)* szolgáltatói tulajdonú egyéb berendezések létesítéséhez, bővítéséhez 31.750,- Ft/KW.

(5) A (4) bekezdésben megállapított csatlakozási díj a legmagasabb hatósági ár, amely az általános forgalmi adót tartalmazza.

(6) A távhőszolgáltató hőközpontjain kívül felszerelt hőmennyiségmérők hitelesítés költségei a felhasználót terhelik.

**3. A távhőszolgáltató és a felhasználó közötti jogviszony**

**5. §**

(1) A felhasználó és a díjfizető, továbbá a felhasználó képviselői és a díjfizető közötti közszolgáltatási jogviszony általános szabályait a TKSZ. tartalmazza.

(2) A távhőszolgáltatót a lakossági felhasználóval általános határozatlan időre szóló, a külön kezelt intézményekkel és az egyéb felhasználóval egyedi, a felek által meghatározott időre szóló közszolgáltatási szerződéskötési kötelezettség terheli.

(3) Az általános közszolgáltatási szerződés alapján a távhőszolgáltató a lakossági felhasználó részére folyamatos, biztonságos és meghatározott mértékű távhőszolgáltatásra, a lakossági felhasználó a távhőszolgáltatás ellenértékének rendszeres megfizetésére köteles.

(4) Kormányrendeletben meghatározott külön kezelt intézményi felhasználó kezdeményezheti a közszolgáltatási szerződésének felmondása alóli mentességét október 15. és április 15. közötti időszakban (moratórium).

(5) Az egyéb felhasználó és a távhőszolgáltató a polgári jog szabályai szerint egyedi közszolgáltatási szerződést köt a távhő folyamatos és biztonságos szolgáltatására, illetőleg ellenértékének megfizetésére.

(6) A közszolgáltatási szerződések tartalmára a TKSZ. előírásai az irányadók.

(7) A felhasználói igény kielégítés és a távhőszolgáltatás rendeletekben foglaltakon túlmenő szabályait az üzletszabályzat tartalmazza, melyet a távhőszolgáltató köteles a felhasználók részére hozzáférhetővé tenni.

**6. §**

A felhasználók és a felhasználói érdekképviseletek tájékoztatása érdekében a távhőszolgáltató honlapot tart fenn, melyen közzé teszi

*a)* a távhőszolgáltató és a távhőtermelő közötti hővásárlási célú megállapodásokat,

*b)* a távhőszolgáltató és a helyi önkormányzat között a helyi önkormányzat területén közszolgáltatás ellátására és az ezzel összefüggésben kötött megállapodásokat,

*c)* az üzletszabályzatot,

*d)* a felhasználói panaszok intézésével kapcsolatos információkat,

*e)* a feladatkörrel rendelkező fogyasztóvédelmi szervek és felhasználói társadalmi érdekképviseletek elérhetőségét,

*f)* a számvitelről szóló törvénynek megfelelő formában az előző gazdálkodási év adatait,

*g)* külön jogszabályban meghatározott információkat,

*h)* a távhőszolgáltatás hatósági árait,

*i)* a távhőszolgáltató szolgáltatási területén elérhető, a távhőszolgáltatással kapcsolatos támogatások feltételeit, pályázatok adatait.

**4. Bekapcsolás, vételezés**

**7. §**

(1) A távhőszolgáltatónak a Tszt. 54. § (4)-(5) bekezdése szerinti üzembe helyezési- és bekapcsolási eljárásban való közreműködéséért díj az egyéb felhasználó számára sem számítható fel.

(2) A Tszt. 54. § (5) bekezdése szerinti bekapcsolás során a távhőszolgáltató a hőközponti mérőeszközök esetében a hőmennyiségmérő-kör elemeit (integrátor, vízmérő és hőérzékelő pár), a vízszolgáltató a használati melegvíz felhasználást mérő hőközponti vízmérőt a mérőeszköz e célra kialakított helyén illetéktelen beavatkozás, leszerelés megakadályozása céljából zárjeggyel köteles ellátni.

(3) A hőközponti mérőműszerek szükséges adatainak és a zárjegyek számainak feltüntetésével a távhőszolgáltató üzletszabályzata szerinti jegyzőkönyvet köteles kiállítani.

(4) A (2)-(3) bekezdés az épület részenkénti mérése esetén az épületrészek hőmennyiségmérőire is vonatkozik.

**8. §**

A távhőszolgáltató – a TKSZ-ban foglaltak alkalmazásával – a szolgáltatói berendezések üzletszabályzatban meghatározott csatlakozási feltételei szerinti, az adott területre vonatkozó, a külső hőmérséklet változását követő primer előremenő hőhordozó közeg hőmérséklet-változásának (menetrendnek) megfelelően olyan mennyiségű távhőt köteles szolgáltatni, amennyi a felhasználói berendezések üzemképes és biztonságos állapota, helyiségek, épületek megfelelő műszaki állapota mellett a felhasználó igénye szerint a közszolgáltatási szerződésben rögzített szolgáltatási célok kielégítéséhez szükséges.

**9. §**

(1) A távhőszolgáltató annyi hőmennyiséget szolgáltat, amennyi az üzemképes felhasználói berendezések rendeltetésszerű működése és a fűtött helyiségek megfelelő műszaki állapota mellett

*a)* lakószobákban, irodahelyiségekben átlagosan 20- 22°C,

*b)* a lakószobának nem minősülő, illetőleg a nem lakás céljára szolgáló helyiségekben átlagosan a szabványok alapján rögzített tervezői előírásokban meghatározott belső hőmérséklet eléréséhez szükséges.

(2) A használati melegvíz-szolgáltatási célú távhőszolgáltatás keretében a távhőszolgáltató annyi hőmennyiséget szolgáltat, amennyi az üzemképes felhasználói berendezések rendeltetésszerű működése mellett, folyamatos vételezésnél, a kifolyóknál mérve, legalább +40°C használati melegvíz-hőmérséklet eléréséhez szükséges.

**10. §**

(1) A fűtési idény minden év október 15. napjától a következő év április 15. napjáig terjedő időszak.

(2) A felhasználó indokolt kérelmére a fűtési idénytől a távhőszolgáltató eltérhet.

**5. Szüneteltetés, korlátozás**

**11. §**

(1) A távhőszolgáltató a Tszt. 40. §-a szerint jogosult a távhőszolgáltatást szüneteltetni. A távhő vételezés szüneteltetését a felhasználó a tulajdonában, üzemeltetésében lévő felhasználói berendezések terv szerinti karbantartásának, felújításának idejére vagy váratlan meghibásodás miatt szükséges fenntartási munka elvégzése idejére jogosult igényelni.

(2) A terv szerinti fenntartási munkákat a tárgyév május 16. napja és szeptember 14. napja közötti időszakban, más megállapodás hiányában 8 napon belül kell elvégezni. A munkák megkezdésének és várható befejezésének időpontjáról a felhasználó és a távhőszolgáltató egymást legalább 8 nappal korábban köteles írásban tájékoztatni.

(3) A váratlan meghibásodásról, a meghibásodás okáról és a hiba kijavításának kezdetéről a felhasználó és a távhőszolgáltató egymást 8 órán belül kötelesek tájékoztatni és a hibát a műszakilag lehetséges legrövidebb időn belül megszüntetni.

**12. §**

(1) A szolgáltató hőtermelő létesítményénél országos tüzelőanyag-hiány miatt fellépő termeléskiesésről, a korlátozás szükséges mértékéről a távhőszolgáltató köteles haladéktalanul tájékoztatni Csongrád város jegyzőjét, továbbá a korlátozással érintett felhasználókat.

(2) A korlátozás sorrendjére és fokozataira vonatkozó szabályokat e rendelet 1. sz. melléklete tartalmazza.

**6. Felhasználói berendezés működtetése, fenntartása, átalakítása**

**13. §**

(1) A szolgáltató tulajdonában, kezelésében lévő berendezések üzemeltetése, javítása, karbantartása a szolgáltató feladata és költsége, a felhasználói berendezések karbantartása, javítása üzemeltetése a felhasználó feladata és költsége. Igény esetén szolgáltató díj ellenében közreműködhet a felhasználói berendezések karbantartásában, javításában.

(2) A szolgáltatói hőközpontból kiinduló, a hőhordozó közeget az ellátott épületekbe továbbító távhővezetéknek (összekötő vezetéknek) az egyes épületeken átmenő szakaszai által az épületekből elfoglalt térrészlet után a távhőszolgáltatót fizetési kötelezettség nem terhelheti, és a távhőszolgáltató sem számíthat fel az érintett felhasználók részére az ilyen vezetékek fenntartásáért és üzemeltetéséért költséget.

**14. §**

A távhőszolgáltatásba már bekapcsolt felhasználó csak a távhőszolgáltató előzetes hozzájárulásával létesíthet új felhasználói berendezést, helyezhet át, alakíthat át és szüntethet meg meglévő felhasználói berendezést. A hozzájárulás alapján elvégzett átalakítását köteles a távhőszolgáltatónak 8 napon belül írásban bejelenteni. A távhőszolgáltató csak abban az esetben adhatja meg hozzájárulását, ha az átalakítás, többlet energia vételezés nem jelent hátrányt a többi felhasználó ellátásában. Mérőhely kialakításához a szolgáltató abban az esetben adja meg hozzájárulását, ha a kialakítással a felhasznált hőmennyiség egyértelműen meghatározható.

**15. §**

(1) A 14. § szerinti szolgáltató hozzájárulást abban az esetben is be kell szerezni, ha a felhasználó, díjfizető olyan építészeti, vagy épületgépészeti átalakítást kíván végezni, amely a távhővel ellátott felhasználási hely díjfizetés alapját képező légtérfogatát, illetőleg a hőteljesítmény igényét növeli. A megnövekedett távhőigény kielégítéséről a felhasználónak a távhőszolgáltatóval előzetesen meg kell állapodnia.

(2) Az átalakításról arra jogosult által készített olyan tervet kell a távhőszolgáltatóhoz benyújtani, amely figyelembe veszi az épületet ellátó hőközpont műszaki adottságait, tartalmazza az épület megváltozott hőszükségletével kapcsolatos számításokat. Az átalakítás befejezését a 13 §-ban foglaltak szerint írásban be kell jelenteni a távhőszolgáltatónak.

(3) A munkálatok elvégzése után a felhasználási hely ellátására érvényben lévő közszolgáltatási szerződést a megnövekedett légtérfogatnak, illetve hőteljesítmény igénynek megfelelően, épületrészenkénti díjszétosztás esetén a díjfizetőkre és a hődíj új szétosztási arányaira is kiterjedően módosítani kell.

**7. Mérés**

**16. §**

(1) Az távhőszolgáltató a szolgáltatott és felhasznált távhő mennyiségét a beépítési helyen lévő hiteles hőmennyiségmérőn köteles mérni és elszámolni minden felhasználó esetében.

(2) A hőmennyiségmérő beépítési helye a felhasználóknál

*a)* épületrészenkénti mérés esetén a hőhordozó közeg fogadására, továbbítására, elosztására, a távhőmennyiség önálló mérésére és szabályozására szolgáló helyiségben lévő fűtési vezeték előremenő vagy visszatérő szakasza,

*b)* hőközponti mérés esetén a hőhordozó közeg fogadására, továbbítására, elosztására, a távhőmennyiség önálló mérésére és szabályozására szolgáló helyiségben lévő fűtési vezeték előremenő vagy visszatérő szakasza.

(3) A felhasznált távhő mennyisége – a távhőszolgáltatóval történt egyeztetést követően – épületrészenként is mérhető, illetve elszámolható, ha a felhasználó az épület valamennyi épületrészében (lakásokban és egyéb rendeltetésű helyiségekben) a hiteles mérőműszernek és annak megbízott általi felszerelésének, valamint a felhasználói berendezés szükséges átalakításának költségét viseli. Az épületrészenkénti mérés megvalósítása nem tartozik a távhőszolgáltató kötelezettségei közé.

(4) A szolgáltatott távhő elszámolásának alapja – egyéb megállapodás hiányában – a hőközpontban mért hőmennyiség.

(5) A hőközpontról ellátott felhasználói közösség által felhasznált összes használati melegvízhez szükséges hidegvíz mennyiségének mérése a fűtőműbe beépített, a helyi vízszolgáltató tulajdonában lévő főmérővel történik.

(6) A melegvíz egyedi mérésére a távhőszolgáltatóval egyeztetett módon az egyedi melegvízvételi helyeken van lehetőség. A melegvíz egyedi mérésének megvalósítása nem tartozik a távhőszolgáltató kötelezettségei közé, annak költsége a felhasználót terheli.

**17. §**

(1) Új felhasználó csatlakozása esetén felhasználói hőközpontot kell létesíteni a mérés helyétől függetlenül. Egyidejűleg meg kell valósítani a felhasználási helyen a hőmennyiség-szabályozás lehetőségét és a hőmennyiség felhasználónkénti, fizetőnkénti mérését. A felhasználói berendezés létesítése a felhasználási hely tulajdonosának a költségén történik.

(2) A szolgáltatói hőközpontból való távhőellátás esetén az ellátott épületben a hőmennyiségmérő vagy költségmegosztó mérőműszerek helyét és üzemeltetésének lehetőségét a felhasználási hely tulajdonosa köteles díjmentesen biztosítani.

**18. §**

(1) Hőközponti mérés szerinti távhőszolgáltatás esetén a hőmennyiségmérés helye: A szolgáltatói hőközpontokban van, amelyben a mérőeszközt a forgalmazó, vagy szállító által megadott, a mérő hitelesítési engedélyében előírt beépítési követelmények betartásával kell beszerelni.

(2) A hőfogadó állomáson hiteles hőmennyiségmérést, illetőleg a költségmegosztást szolgáló egyéb mérőműszereket az alkalmazott mérőeszközre vonatkozó beépítési követelmények betartásával kell felszerelni.

(3) Épületrészenkénti mérés szerinti távhőszolgáltatás esetén a hőmennyiségmérőt az épületen belül elhelyezve, a mérőre vonatkozó beépítési követelmények betartásával úgy kell felszerelni, hogy az az adott épületrész egészének hőfelhasználását mérje.

(4) Az illetéktelen beavatkozás és leszerelés megakadályozása érdekében az 5. § (2)-(4) bekezdését az épületrészenkénti mérés szerinti távhőszolgáltatás esetén értelemszerűen alkalmazni kell.

**8. A közszolgáltatási szerződés felmondása**

**19. §**

(1) A közszolgáltatási szerződést a felhasználási hely egészére kiterjedően lehet felmondani. A felhasználási helyen a távhő igénybevételi lehetőségének végleges megszüntetése szükséges, továbbá ezzel egyidejűleg a korábbi fűtési célú távhőellátással azonos, összkomfortos komfortfokozatot biztosító hőellátást kell megvalósítani.

(2) A felhasználó a közszolgáltatási szerződés felmondása iránti szándékát írásban köteles a távhőszolgáltatónak bejelenteni. A távhőszolgáltató 15 napon belül köteles a felmondás feltételeiről, az előírt eljárásról a felhasználót írásban tájékoztatni. Felmondás esetén a távhőszolgáltató a Tszt.38. § (2) bekezdésében előírt feltételek meglétét jogosult vizsgálni.

(3) Amennyiben a felhasználási helyet magában foglaló ingatlannak több tulajdonosa van (társasház, szövetkezeti ingatlan, közös tulajdon) a felhasználó köteles biztosítani a Tszt. 38. § (2) bekezdés a) pontjában foglaltaknak megfelelő hozzájárulások beszerzését, és azt köteles a távhőszolgáltató részére átadni.

(4) A Tszt. 38. § (2) bekezdés c) pontjában foglaltak a szolgáltató tulajdonában lévő felhasználói hőközpont megszüntetésének költségeire is vonatkoznak, ide nem értve a berendezések selejtezésével összefüggő, a szolgáltatónál jelentkező vagyoni veszteséget.

(5) A felmondás miatt szükséges munkálatokat a tulajdonát képező hőközpontban a távhőszolgáltató végzi el a felhasználó költségére.

**20. §**

(1) Ha a felhasználási helyen valamely épületrész távhőellátását kívánják megszüntetni, a közszolgáltatási szerződés módosítására van szükség. Ebben az esetben a Tszt. 38. § (5) bekezdésében foglaltak az egyedi közszolgáltatási szerződés módosítására is irányadóak. A közszolgáltatási szerződés módosítása iránti igényt a felhasználó (képviselője) írásban jelenti be a távhőszolgáltatónak. A távhőszolgáltató 15 napon belül köteles a módosítás feltételeiről, az előírt eljárásról a felhasználót írásban tájékoztatni. A távhőszolgáltató a Tszt. 38. § (5) bekezdésében előírt feltételek meglétét jogosult vizsgálni. A felhasználó képviselője köteles a megfelelő hozzájárulások beszerzésére, és azokat köteles a távhőszolgáltató részére átadni.

(2) A szerződés (1) bekezdés szerinti módosítása iránti igény, más megállapodás hiányában, az épületrész (lakás, nem lakás céljára szolgáló helyiség) egészére, továbbá mind a fűtési célú, mind a használati melegvíz-szolgáltatási célú hőellátás megszüntetésére vonatkozik.

(3) A Tszt. 38. § (5) bekezdés d) pontja szerinti költségviselési kötelezettség a szolgáltató tulajdonában lévő felhasználói hőközpont átalakításának költségeire is vonatkozik.

(4) Épületrész leválása esetén meg kell szüntetni az épületrészben a távhő igénybevételének lehetőségét. A hőleadó berendezéseket le kell választani az épület felhasználói rendszeréről és az átmenő vezetékeket hőszigeteléssel kell ellátni. Ezzel egy időben az épület üzemben maradó felhasználói berendezésein – beleértve a hőközpontot is – az annak megfelelő működését biztosító, a leválasztás miatt szükséges átalakításokat, beszabályozásokat is el kell végezni. Az előzőek megvalósításához szükséges munkálatokat az ingatlantulajdonos tulajdonában lévő felhasználói berendezéseken a felhasználó köteles elvégeztetni. A távhőszolgáltató tulajdonát képező felhasználói hőközpontban az épületrész leválása miatt szükséges átalakítást a felhasználó költségére a távhőszolgáltató végzi el.

(5) A (4) bekezdésben foglalt munkálatokról a felhasználó arra jogosult által készített tervet és műszaki leírást köteles a távhőszolgáltató rendelkezésére bocsátani, amelyeknek az épület teljes fűtési rendszerére ki kell terjednie. Az épület üzemben maradó fűtési rendszerét – beleértve a hőközpontot is – érintően a tervnek tartalmaznia kell a megváltozott hőszükséglet mértékére vonatkozó számításokat, a leválasztás miatt szükséges átalakításokat, a beszabályozási tervet. Amennyiben a terv szerint az átalakítás jogszabályba, műszaki előírásba ütközik, vagy más felhasználó, díjfizető részére való szolgáltatást akadályozza, a távhőszolgáltató 15 napon belül köteles álláspontját a felhasználóval írásban közölni. A terv módosítása a felhasználó feladata.

(6) A (4) bekezdés szerinti munkálatok megkezdését és befejezését felhasználó köteles a távhőszolgáltatónak írásban bejelenteni, mellékelve a kivitelező nyilatkozatát arról, hogy az átalakítás a benyújtott terveknek megfelelően készült el. A távhőszolgáltató a befejezésről szóló bejelentést követő nyolc munkanapon belül köteles a munkaterv szerinti megvalósítását, az összkomfortos komfortfokozatot biztosító hőellátás elkészültét a helyszínen ellenőrizni. Az ellenőrzés eredményét jegyzőkönyvben kell rögzíteni.

(7) A felhasználó, illetőleg a díjfizető díjfizetési kötelezettsége abban az időpontban szűnik meg, amikor a felhasználó a távhőellátás bármilyen módon való igénybevételének lehetőségét a jogszabályi előírások betartásával teljes egészében megszüntette, továbbá a távhőszolgáltató és a felhasználó (képviselője) a közszolgáltatási szerződést az épületrész leválásának megfelelően módosította.

(8) Épületrész leválása miatt keletkezett elégtelen szolgáltatás alapján a távhőszolgáltatóval szemben igény nem érvényesíthető.

**21. §**

Ha a felhasználási helyen valamely külön tulajdonú épületrész távhőellátását kívánják szüneteltetni, a közszolgáltatási szerződés módosítására van szükség. Ebben az esetben a Tszt. 38. § (5) bekezdésében foglaltak az egyedi közszolgáltatási szerződés módosítására is irányadóak. Abban az estben, ha a távhővel ellátott épületben lévő épületrészben kívánják a távhő igénybevételét szüneteltetni az épületrész tulajdonosa és a felhasználó közösen kezdeményezheti az általános közszolgáltatási szerződés módosítását, ha együttes feltételként

*a)* a szüneteltetéshez a távhővel ellátott épület költségmegosztó mérőihez tartozó tulajdonosi közösségnek és az épületrésszel szomszédos egyéb épületrészek valamennyi tagja hozzájárul;

*b)* a szüneteltetés nem okoz jelentős kárt az épület többi tulajdonosa számára, és nem korlátozza mások tulajdonosi, használói, bérlői jogait;

*c)* a megszüntetést igénylő épületrész tulajdonosa viseli azokat a költségeket, amelyek a felhasználói berendezéseknek a szolgáltatás igénybevételének megszüntetésével, majd üzembe helyezésével összefüggésben szükséges műszaki beavatkozással merülnek fel; - a szolgáltató lezárja és leplombálja a fűtési szerelvényeket-

*d)* a szolgáltatás igénybevételének szüneteltetését a meglévő rendszer lehetővé teszi és az nem ütközik egyéb jogszabályba.

*e)* szüneteltetett épületrész után a tulajdonos a szüneteltetés idejére vállalja az alapdíjak teljes összegének és a mért hőmennyiség épületrészre eső díjának 20 %-ával arányos költség megfizetését.

**9. Fogyasztóvédelem**

**22. §**

(1) A távhőszolgáltató köteles együttműködni, a szükséges adatokat, információkat rendelkezésre bocsájtani a felhasználókat érintő kérdésekben a fogyasztóvédelmi szervekkel, és a felhasználói érdekképviseletekkel. A fogyasztóvédelmi hatóság az önkormányzat jegyzőjének megkeresése alapján véleményezi a távhőszolgáltató üzletszabályzatát.

(2) Az önkormányzat együttműködik a fogyasztóvédelmi szervekkel, valamint a felhasználói érdekképviseletekkel, és ennek keretében a távhőszolgáltatást érintő képviselőtestületi előterjesztéseket előzetesen véleményezteti.

(3) A (2) bekezdés szerinti vélemény-nyilvánításba bevonandó szervek köre:

*a)* Fogyasztóvédelmi Hatóság,

*b)* egyéb felhasználói érdekképviseleti szervek, akik írásban bejelentik az önkormányzat jegyzőjénél ilyen irányú szándékukat.

**23. §**

Az önkormányzat jegyzője

*a)* a fogyasztóvédelmi hatóság és a felhasználói érdekképviseletek kérelmére rendelkezésükre bocsátja mindazokat az adatokat, információkat, amelyek a távhőszolgáltatónak az önkormányzat jegyzője által kiadott engedélyéhez kötött tevékenységével és a felhasználói érdekekkel egyaránt kapcsolatosak, valamint a fogyasztóvédelmi hatóságnak a Tszt. 8. §-ában foglalt feladatának ellátásához szükségesek,

*b)* ellenőrzi a távhőszolgáltató tevékenységét az üzletszabályzatában foglaltaknak megfelelően.

**24. §**

A felhasználói panaszok kezelésére és egyéb, a fogyasztóvédelemre, a jogorvoslatra, az adatszolgáltatási kötelezettségre vonatkozó eljárási szabályokat a fogyasztóvédelemről szóló 1997. évi CLV. törvény, a Tszt., a Magyar Energetikai és Közmű-szabályozási Hivatal "A távhőszolgáltatással kapcsolatos fogyasztói érdekvédelemre vonatkozó ajánlásai" és az üzletszabályzat tartalmazzák.

**10. Díjfizetés**

**25. §**

(1) Általános közszolgáltatási szerződéssel rendelkező felhasználó alapdíját a tulajdonosok az általuk használt helyiségek légtérfogata után fizetik (Ft/lm3/év). A felhasználó az alapdíjat (az éves alapdíj 1/12-ed részét) előre, minden hó 15. napjáig köteles megfizetni, a távhőszolgáltató által kiállított számla alapján.

(2) Az általános közszolgáltatási szerződéssel rendelkező felhasználó elfogyasztott hődíjának elszámolása a hőmennyiségmérőn mért adatok alapján történik.

**26. §**

Egyedi közszolgáltatási szerződéssel rendelkező felhasználó az alapdíjat a használatában lévő helyiségek légtérfogata után fizeti. A hődíj elszámolása a hőmennyiségmérőn keresztül mért felhasználás alapulvételével történik. A hődíj havonta kerül leolvasásra és számlázásra.

**27. §**

Amennyiben az épületnek, épületrésznek több tulajdonosa van, a távhődíjak kiegyenlítése a tulajdonosok egymással történő megállapodása szerint együttesen, vagy épületrészenként külön is történhet. Külön történő díjfizetés esetén a díj épületrészenkénti megosztása és a megosztás szerinti számlázás a tulajdonosok által meghatározott arányok, valamint a TKSZ. rendelkezései szerint a távhőszolgáltató feladata. A távhődíjak épületrészenkénti megosztásának és kiegyenlítésének módját az érdekeltek (díjfizetők, távhőszolgáltató) megállapodással rögzítik. Az érdekeltek megállapodásának hiányában a díjfizetésre a 26. § előírásait kell alkalmazni.

**28. §**

(1) A használati melegvíz mérése a távhőszolgáltatónál felszerelt bekötési vízmérőn keresztül történik.

(2) A hőközpontban előállított használati melegvizet a távhőszolgáltató a felhasználóhoz továbbítja. A vízszolgáltató a melegvíz használati díját – külön jogszabály alapján - a mellékvízmérőn keletkezett mennyiség alapján állapítja meg és havonta számlázza a felhasználó felé.

(3) Az éves elszámolásnál a távhőszolgáltató a bekötési vízmérő és a mellékvízmérők fogyasztása közötti mérési különbözetet időarányosan, egyenlő arányban, lakásméret és a felhasználók számától függetlenül megosztja azon mellékvízmérővel rendelkező felhasználók között, akik a mellékvízmérőt a tárgyévben nem hitelesítették. A mellékvízmérők hitelesítési ideje – külön jogszabály alapján - 8 év.

**29. §**

Amennyiben a távhőszolgáltatási rendszerre új felhasználói helyet kapcsolnak, úgy a felhasználó az e rendelet mellékletében meghatározott csatlakozási díjon felül az alapdíjat a belépés napjától fizeti időarányosan.

**11. Díjvisszafizetés és pótdíj**

**30. §**

(1) Ha a távhőszolgáltató a szolgáltatást folyamatosan három napot meghaladóan neki felróható okból szünetelteti - kivéve a központilag elrendelt korlátozás miatti szüneteltetést - az alapdíj szüneteltetés időtartamával arányos részének kétszeresét fizeti vissza.

(2) Melegvízmérővel nem rendelkező felhasználó esetén, ha a melegvíz szolgáltatás szüneteltetése folyamatosan a három napot meghaladja, a távhőszolgáltató köteles a havi melegvíz felhasználás szüneteltetéssel arányos hődíját, valamint víz- és csatornadíját a felhasználó részére visszatéríteni.

(3) Ha a távhőszolgáltató a felhasználónál elhelyezett elszámolási mérők ellenőrzése során a hőszolgáltatói, állami hitelesítésű záróelemet sérülten találja, akkor az eseményt jegyzőkönyvben rögzíti, és az alábbiak szerint számol el: az előző év azonos elszámolási időszakában mért hőmennyiség kétszeresének megfelelő hődíjat számítja fel.

**12. Szerződésszegés**

**31. §**

(1) Ha a lakossági felhasználóval szemben a Tszt. 49. § (2) bekezdésének b)-e) pontjaiban leírt szerződésszegés miatt a távhőszolgáltatás felfüggeszthető lenne, a távhőszolgáltató csökkentett szolgáltatásként a felhasználási helyen 1 lakóhelyiségben (szoba) a közszolgáltatási szerződés szerinti fűtési célú hőellátásához szükséges hőmennyiséget köteles biztosítani. A használati melegvíz-szolgáltatási célú távhőszolgáltatás teljes mértékben megszüntethető.

(2) Az (1) bekezdésben foglaltak az adott felhasználási helyen közfeladatként oktatási-, egészségügyi-, valamint szociális alapszolgáltatást folytató egyéb felhasználóra is vonatkoznak.

(3) Az (1) és (2) bekezdésben foglaltak nem érintik a távhőszolgáltató jogosultságát a közszolgáltatási szerződés felmondására a Tszt. 51. § (3) bekezdés b)-c) pontjaiban foglalt, valamint a (4) bekezdésben meghatározott esetekben.

(4) A távhőszolgáltató jogosult olyan műszaki megoldásokat alkalmazni, amelyek az (1) bekezdés szerinti csökkentett szolgáltatást az épületrészben teszik lehetővé akkor, ha a szerződésszegést az egyes épületrészek díjfizetői követik el.

(5) Amennyiben a távhőszolgáltató a felhasználó szerződésszegése miatt a szolgáltatás felfüggesztésére, vagy az (1)-(2) és (4) bekezdés szerinti csökkentésére jogosult, az ennek végrehajtásához szükséges munkálatokat a felhasználói berendezéseken is jogosult elvégezni, az ingatlantulajdonos pedig ennek tűrésére köteles, és köteles viselni a felmerült költségeket.

**32. §**

Fizető részéről szerződésszegésnek minősül az épületrész szüneteltetése idejére a fűtési berendezéseken elhelyezett plombák sérülése, hiánya.

**13. Záró rendelkezések**

**33. §**

Hatályát veszti Csongrád Városi Önkormányzat Képviselő-testületének a távhőszolgáltatásról szóló 2005. évi XVIII. törvény egyes rendelkezéseinek Csongrád város területén történő végrehajtásáról szóló 2/2006.(I.30.) önkormányzati rendelete

**34. §**

Ez a rendelet 2022. augusztus 1-jén lép hatályba.

*1. melléklet*

**A korlátozás sorrendje és fokozatai**

1. A szolgáltatás korlátozása a TSZT 41. §-a, valamint jelen rendelet 12. §-a szerinti felhatalmazás alapján a távhőszolgáltató jogosult a szolgáltatást az alábbiak szerint korlátozni.

1.1. A korlátozás szükségessé válásakor szolgáltató meghatározza az érvénybe lépő korlátozási fokozatot és az érintett felhasználókat a lehető legrövidebb úton (telefon, telefax, e-mail) kiértesíti. A szolgáltató köteles a korlátozás fokozatát és érintettjeit a helyi elektronikus médiákban is közzétenni.

1.2. Az értesítést követően szolgáltató az érintett felhasználók átadási pontján elzárja és leplombázza a főcsapokat. Az érintett felhasználók kötelesek a szolgáltató szakembereit az elzáró szerelvényeket magában foglaló hőközpontokba beengedni.

1.3. A szolgáltatás korlátozását az ok megszüntetésével azonnal fel kell oldani. A lezárt elzárószerelvény plombájának feltépésére és a csap kinyitására kizárólag a szolgáltató szakemberei jogosultak.

2. Korlátozási sorrend:

2.1. I. fokozat elrendelésekor szünetel a szolgáltatás - gazdasági társaságok és egyéni vállalkozók által üzemeltetett üzlethelyiségekben.

2.2. II. fokozat elrendelésekor -az I. fokozat során érintetteken túl- szünetel a szolgáltatás - Polgármesteri Hivatalban - Általános- és középiskolákban.

2.3. III. fokozat elrendelésekor- az I. és II. fokozat során érintetteken túl- szünetel a szolgáltatás az - Óvodákban, bölcsődékben - egyéb szociális intézményekben, - egészségügyi intézményekben.

2.4. IV. fokozat elrendelésekor - az I.,II. és III. fokozat során érintetteken túl- szünetel a szolgáltatás a - lakossági felhasználónál.

**Általános Indokolás**

A hatályos távhőszolgáltatásról szóló 2005. évi XVIII. törvény és végrehajtására kiadott jogszabályok előírásainak megfelelő új rendelet megalkotása.

A rendelet a korábbi szabályozástól eltérően meghatározza a hőközpontban előállított használati melegvízzel kapcsolatos elszámolási rendet azon mellékvízmérővel rendelkező felhasználók esetében, akik a mellékvízmérőt a tárgyévben nem hitelesítették.